Document ID: 32011R0350

KOMMISSIONENS FORORDNING (EU) Nr. 350/2011
af 11. april 2011
om ændring af forordning (EF) nr. 1251/2008 for så vidt angår betingelser for omsætning af sendinger af stillehavsøsters bestemt til medlemsstater eller dele af medlemsstater, der er omfattet af nationale foranstaltninger vedrørende ostreid herpesvirus-1 μνar (OsHV-1 μνar) godkendt ved afgørelse 2010/221/EU
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 2006/88/EF af 24. oktober 2006 om dyresundhedsbestemmelser for akvakulturdyr og produkter deraf og om forebyggelse og bekæmpelse af visse sygdomme hos vanddyr (1), særlig artikel 61, stk. 3, og
ud fra følgende betragtninger:
(1)
I Kommissionens forordning (EF) nr. 1251/2008 af 12. december 2008 om gennemførelse af Rådets direktiv 2006/88/EF for så vidt angår betingelser og udstedelse af certifikat ved omsætning og import til Fællesskabet af akvakulturdyr og produkter deraf og om fastlæggelse af en liste over vektorarter (2) fastsættes markedsføringskravene, herunder bestemmelser om udstedelse af dyresundhedscertifikater, for flytning af akvakulturdyr til områder, som er omfattet af nationale foranstaltninger godkendt ved Kommissionens afgørelse 2010/221/EU af 15. april 2010 om godkendelse af nationale foranstaltninger til begrænsning af virkningerne af visse sygdomme hos akvakulturdyr og vildtlevende vanddyr i overensstemmelse med artikel 43 i Rådets direktiv 2006/88/EF (3).
(2)
Siden 2008 er der konstateret en øget dødelighed hos stillehavsøsters (Crassostrea gigas) i flere områder i Irland, Frankrig og Det Forenede Kongerige. De epidemiologiske undersøgelser, der blev gennemført i 2009, tydede på, at den nyligt beskrevne stamme af ostreid herpesvirus-1 (OsHV-1), nemlig OsHV-1 μνar, havde stor indflydelse på den øgede dødelighed.
(3)
Kommissionens forordning (EU) nr. 175/2010 af 2. marts 2010 om gennemførelse af Rådets direktiv 2006/88/EF for så vidt angår foranstaltninger til bekæmpelse af øget dødelighed hos østers af arten Crassostrea gigas i tilfælde af påvisning af ostreid herpesvirus 1 μνar (OsHV-1 μνar) (4) blev vedtaget for at forhindre yderligere spredning af OsHV-1 μνar. Forordningen indførte foranstaltninger for at få kontrol med spredningen af sygdommen og anvendes indtil den 30. april 2011.
(4)
Afgørelse 2010/221/EU, senest ændret ved Kommissionens afgørelse 2011/187/EU (5), giver de medlemsstater, der er opført i bilag III hertil, mulighed for at fastsætte markedsføringskrav for flytning af stillehavsøsters til områder, der er omfattet af godkendte overvågningsprogrammer, med henblik på at forebygge indslæbning af OsHV-1 μνar i disse områder. For at sikre en klar og forenklet EU-lovgivning bør de respektive markedsføringskrav fastsættes i forordning (EF) nr. 1251/2008.
(5)
For at forebygge indslæbning af OsHV-1 μνar i medlemsstater eller dele af medlemsstater, som angivet i bilag III til afgørelse 2010/221/EU, bør sendinger af stillehavsøsters bestemt til opdræt eller genudlægningsområder og til ekspeditionscentre, renseanlæg eller lignende virksomheder før konsum, der indføres i disse medlemsstater eller dele heraf, have oprindelse i et område med en tilsvarende sundhedsstatus.
(6)
Med henblik på at sikre, at disse krav er opfyldt, bør sådanne sendinger ledsages af et dyresundhedscertifikat med de nødvendige attesteringer.
(7)
Forordning (EF) nr. 1251/2008 bør derfor ændres i overensstemmelse hermed.
(8)
Der bør fastsættes overgangsforanstaltninger, så medlemsstaterne og virksomhederne har mulighed for at træffe de fornødne foranstaltninger for at opfylde de krav, der fastsættes ved nærværende forordning.
(9)
For at undgå yderligere spredning af OsHV-1 μνar bør denne forordning træde i kraft umiddelbart efter udløbet af forordning (EU) nr. 175/2010.
(10)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
I forordning (EF) nr. 1251/2008 foretages følgende ændringer:
1)
Artikel 1, litra b), nr. ii), affattes således:
»ii)
akvakulturdyr bestemt til opdræt, genudlægningsområder, lystfiskesøer (put and take-fiskeri), åbne pryddyrsanlæg og udsætning og til ekspeditionscentre, renseanlæg eller lignende virksomheder før konsum i medlemsstater eller dele af medlemsstater, der er omfattet af nationale foranstaltninger godkendt i henhold til Kommissionens afgørelse 2010/221/EU (6).
2)
I artikel 8a, stk. 1, litra a), indsættes følgende som nr. iii):
»iii)
bilag III til afgørelse 2010/221/EU som værende omfattet af et overvågningsprogram for en eller flere af de sygdomme, der er anført i tabellens første kolonne«.
3)
Som artikel 8b indsættes:
»Artikel 8b
Levende bløddyr bestemt til ekspeditionscentre, renseanlæg eller lignende virksomheder før konsum i medlemsstater eller dele af medlemsstater, der er omfattet af nationale foranstaltninger godkendt i henhold til afgørelse 2010/221/EU
1. Sendinger af levende bløddyr bestemt til ekspeditionscentre, renseanlæg eller lignende virksomheder før konsum skal ledsages af et dyresundhedscertifikat udfærdiget i overensstemmelse med modellen i del B i bilag II og de forklarende bemærkninger i bilag V, såfremt dyrene:
a)
indføres i medlemsstater eller dele af medlemsstater, der er opført i anden og fjerde kolonne af tabellen i bilag III til afgørelse 2010/221/EU som værende omfattet af et overvågningsprogram for en eller flere af de sygdomme, der er anført i tabellens første kolonne
b)
er af arter, der er opført i del C i bilag II som værende modtagelige for den(de) sygdom(me), som er genstand for et overvågningsprogram i henhold til afgørelse 2010/221/EU, jf. litra a).
2. Sendinger med levende bløddyr som omhandlet i stk. 1 skal opfylde de dyresundhedsmæssige krav i standarddyresundhedscertifikatet og de forklarende bemærkninger, jf. stk. 1.
3. Denne artikel gælder ikke for sendinger bestemt til ekspeditionscentre, renseanlæg eller lignende virksomheder, som er udstyret med et system til spildevandsrensning, der er valideret af den kompetente myndighed, og som:
a)
inaktiverer kappebærende vira eller
b)
nedbringer risikoen for sygdomsoverførsel til naturlige vandområder til et acceptabelt niveau.«
4)
Bilag II erstattes af teksten i bilaget til nærværende forordning.
Artikel 2
1. I en overgangsperiode, som udløber den 15. maj 2011, kan sendinger af stillehavsøsters, der ledsages af et dyresundhedscertifikat udstedt i overensstemmelse med del A eller B i bilag II til forordning (EF) nr. 1251/2008 inden det tidspunkt, hvor de ved nærværende forordning gennemførte ændringer får virkning, og et dyresundhedscertifikat udstedt i overensstemmelse med bilag II til forordning (EU) nr. 175/2010, bringes i omsætning, såfremt de ankommer til deres endelige bestemmelsessted inden denne dato.
2. I en overgangsperiode, som udløber den 1. juli 2012, kan sendinger af akvakulturdyr, der ledsages af et dyresundhedscertifikat udstedt i overensstemmelse med del A eller B i bilag II til forordning (EF) nr. 1251/2008 inden det tidspunkt, hvor de ved nærværende forordning gennemførte ændringer får virkning, fortsat bringes i omsætning, forudsat at dyresundhedsattesteringerne vedrørende OsHV-1 μνar, som er angivet i del II i disse certifikater, ikke finder anvendelse, og såfremt de ankommer til deres endelige bestemmelsessted inden denne dato.
Artikel 3
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. maj 2011.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. april 2011.

Labels: 0
3
6